किरण सिंह लगातार जैसे अलग-अलग जगह पहुंच कर, खड़ी होकर, अपनी कहानियां चुनती और कहती हैं। वे विषय-वस्तु बदलती हैं, किरदार बदलती हैं, उनकी स्थानिकता बदलती हैं और अंतत: कई बार शिल्प भी बदल डालती हैं। लेकिन यह शायद हैरान करने की नहीं, बल्कि अपनी कहानियों को ज़्यादा से ज्यादा बेहतर ढंग से प्रस्तुत करने की युक्ति है। अलग-अलग तारीख़ों में बटी कहानी ''जो इसे जब पढ़े'' के कई खाने हैं। एक कहानी दलित, मगर ज़िद्दी सुभावती की है जो अपने प्रेम पर अडिग रहती है और अगड़ी ज़मातों से इनकार की कीमत अपनी पूरी इज़्ज़त और निर्वासन से चुकाती है। दूसरी कहानी उन सुराजियों की है जो दरअसल सुराज की लड़ाई की आड़ में डकैती तक कर लिया करते थे। इन सबके बीच जो असली सुराजी था, उसका गला अंग्रेज़ों ने बिल्कुल रेत-रेत कर काट दिया और सहमा हुआ गांव अपने घर से बाहर नहीं निकला। यह कहानी जातीय दर्प पर भी तीखी चोट करती है। कहानी का तीसरा आयाम स्त्री के प्रेम को छूता है। इन सबके बीच यह कहानी गांव-देहात में घूमती हुई अलग-अलग कालखंडो के सहारे कई मार्मिक कथाएं कहती चलती है।